DECIZIA COMISIEI
din 17 decembrie 2009
privind cerințele minime pentru datele care trebuie introduse în registrul electronic național al întreprinderilor de transport rutier
[notificată cu numărul C(2009) 9959]
(Text cu relevanță pentru SEE)
(2009/992/UE)
COMISIA EUROPEANĂ,
având în vedere Tratatul privind funcționarea Uniunii Europene,
Având în vedere Regulamentul (CE) nr. 1071/2009 al Parlamentului European și al Consiliului din 21 octombrie 2009 de stabilire a unor norme comune privind condițiile care trebuie îndeplinite pentru exercitarea ocupației de operator de transport rutier și de abrogare a Directivei 96/26/CE a Consiliului (1), în special articolul 16,
întrucât:
(1)
Articolul 16 alineatul (1) din Regulamentul (CE) nr. 1071/2009 prevede că fiecare stat membru păstrează un registru electronic național al întreprinderilor de transport rutier care au primit din partea unei autorități competente desemnate de respectivul stat membru autorizația de exercitare a ocupației de operator de transport rutier. Registrele electronice naționale trebuie să includă cel puțin elementele prevăzute la articolul 16 alineatul (2) din regulament. Pentru a asigura identificarea corectă a persoanelor vizate, trebuie incluse elemente suplimentare precum data și locul nașterii persoanelor fizice respective.
(2)
Regulamentul (CE) nr. 1072/2009 al Parlamentului European și al Consiliului din 21 octombrie 2009 privind normele comune pentru accesul la piața transportului rutier internațional de mărfuri (2) și Regulamentul (CE) nr. 1073/2009 al Parlamentului European și al Consiliului din 21 octombrie 2009 privind normele comune pentru accesul la piața internațională a serviciilor de transport cu autocarul și autobuzul (3) prevăd obligativitatea introducerii anumitor date în aceste registre electronice naționale.
(3)
Dispozițiile privind protecția datelor cu caracter personal, stabilite în special de Directiva 95/46/CE a Parlamentului European și a Consiliului din 24 octombrie 1995 privind protecția persoanelor fizice în ceea ce privește prelucrarea datelor cu caracter personal și libera circulație a acestor date (4) se aplică prelucrării oricăror date cu caracter personal în temeiul Regulamentului (CE) nr. 1071/2009.
(4)
Pentru facilitarea interconectării registrelor electronice naționale conform articolului 16 alineatul (5) din Regulamentul (CE) nr. 1071/2009, Comisia trebuie să adopte, conform articolului 16 alineatul (1) din regulamentul menționat anterior, o decizie privind datele care trebuie introduse în registrul electronic național,
ADOPTĂ PREZENTA DECIZIE:
Articolul 1
Cerințele minime pentru datele care trebuie introduse în registrele electronice naționale instituite de statele membre în conformitate cu articolul 16 alineatul (1) din Regulamentul (CE) nr. 1071/2009 sunt cele care figurează în anexa la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 17 decembrie 2009.